《东湖四咏》
宋代·陈宓

胡公是吾友，千载不改节。
长作松筠青，烟云任明灭。
岧峣占南松，硉兀压城阙。
西来群岫驰，尊敬不敢越。
馀势抵东海，平夷复奇崛。
陈岩亦加体，北坐拱相谒。
我楼于其中，往往愧时列。
汲汲企前修，庶几不见绝。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。